感春四首 二
作者：韓愈
朝代：唐

paragraphs: 皇天平分成四時，春氣漫誕最可悲。
雜花妝林草蓋地，白日坐上傾天維。
蜂喧鳥咽留不得，紅萼萬片從風吹。
豈如秋霜雖慘冽，摧落老物誰惜之。
爲此徑須沽酒飲，自外天地棄不疑。
近憐李杜無檢束，爛漫長醉多文辭。
屈原離騷二十五，不肯餔啜糟與醨。
惜哉此子巧言語，不到聖處寧非癡。
幸逢堯舜明四目，條理品彙皆得宜。
平明出門暮歸舍，酩酊馬上知爲誰。